ÍAV reisa vandaðar íbúðir við Laugarnesveg 87 og 89 26. nóvember 2004 ÍAV reisa vandaðar íbúðir við Laugarnesveg 87 og 89 Framkvæmdir hófust í lok september 2001 við niðurrif á kjötvinnsluhúsi Goða á horni Laugarnesvegar og Kirkjusands . Þar munu rísa tvö glæsileg L-laga fjöleignahús með lyftu á fimm og sex hæðum . Í hvoru húsi verða 30 skemmtilega hannaðar , sérlega rúmgóðar 2ja til 4ra herbergja íbúðir , 86 til 140 fm að stærð . Sér inngangur er í allar íbúðir af jarðhæð eða yfirbyggðum svalagangi sem er klæddur harðvið og glerjaður hertu gleri til aukins hlýleika og skjóls . Íbúðir fyrstu hæðar hafa sér afnotarétt af hluta lóðar og þeim fylgir hellulögð verönd . Við hönnun húsanna er leitast við að allt viðhald verði í algjöru lágmarki . Húsin eru einangruð að utan og klædd með álklæðningu , harðvið og bárustáli . Viðargluggar eru einnig álklæddir . Sérstök áhersla er lögð á hljóðeinangrun í húsunum . Til að ná fram því besta sem völ er á verða gólfplötur annarar hæðar og ofar einangraðar sérstaklega undir gólfílögn . Gert er ráð fyrir að hægt sér að tengja ljósleiðara inn í hverja íbúð og eins eru síma - , internet - og loftnetstengingar í öllum herbergjum . Í öllum íbúðum er dyrasími tengdur myndavél í anddyri . Innréttingar eru vönduð og viðurkennd íslensk smíð frá Brúnás innréttingum og gefst kaupendum kostur á að velja um þrjár mismunandi viðartegundir , beyki , eik og mahony . Öllum íbúðum fylgir sér geymsla í kjallara , auk bílastæðis í bílageymsluhúsi . Ekið er niður ramp og þaðan niður í bílageymsluhús , en innangengt er úr því inn í stigahús með lyftu . Bílastæði verða máluð og garðurinn skreyttur limgerði , túnþökum og framan við innganga verður hellulögn með snjóbræðslu . Íbúðir verða afhendar fullbúnar án gólfefna en baðherbergi verður flíslagt í hólf og gólf . Fyrra húsið , Laugarnesvegur 87 , verður afhent í desember 2002 og það síðara , Laugarnesvegur 89 , í febrúar 2003 . " Þetta eru einkar vel staðsettar byggingar í hjarta borgarinnar með mikilli nálægð við alla þjónustu , t.d. skóla , leikskóla , verslanir , sundlaug og útivistarsvæði svo sem Laugardalinn . Lóðin er stór og stendur í töluverðri fjarlægð frá næstu lóðum og eins er garðurinn einkar vel staðsettur gangvart sólu . Gott skjól mun myndast bæði af veggjum húsanna og eins mun trjágróður mynda gott skjól og hljóðeinangrun í náinni framtíð . Þarna verður góð leikaðstaða fyrir börnin og barnabörnin sem koma í heimsókn " , segir Knútur Bjarnason sölufulltrúi hjá ÍAV